31999R0961
L 119/23
JURNALUL OFÍCIAL AL UNIUNII EUROPENE
REGULAMENTUL (CE) NR. 961/1999 AL COMISIEI
din 6 mai 1999
de stabilire a metodelor de aplicare privind extinderea normelor prevăzute de organizațiile de producători de fructe și legume
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2200/96 al Consiliului din 28 octombrie 1996 privind organizarea comună a piețelor în sectorul fructelor și legumelor (1), astfel cum a fost modificat ultima dată prin Regulamentul (CE) nr. 857/1999 (2), în special articolul 48,
întrucât:
(1)
Articolul 18 din Regulamentul (CE) nr. 2200/96 stabilește condițiile în care normele prevăzute de către o organizație de producători de fructe și legume sau de către o asociație a unor astfel de organizații de producători pot fi extinse asupra ansamblului producătorilor unei zone economice determinate; întrucât trebuie adoptate metodele de aplicare a acestui articol.
(2)
Articolul 18 alineatul (7) din regulamentul menționat anterior a prevăzut obligația de a i se comunica Comisiei, spre aprobare, lista zonelor economice; întrucât Comisiei ar trebui să i se permită evaluarea acestei liste în sensul dispozițiilor alineatului (2) din articolul menționat anterior.
(3)
Articolul 18 alineatul (1) din regulamentul menționat anterior stabilește anumite condiții de extindere a normelor; întrucât alineatul (3) din același articol determină condițiile în conformitate cu care o organizație de producători sau o asociație a organizațiilor de producători poate fi considerată reprezentativă; întrucât Comisiei trebuie să i se permită evaluarea respectării acestor condiții.
(4)
În cazul în care se adoptă o extindere în ceea ce privește normele privind retragerea, este necesar să se permită operațiuni de retragere a producătorilor nemembri din organizațiile de producători.
(5)
Articolul 18 alineatul (6) din regulamentul menționat anterior prevede condițiile în care pot fi percepute contribuțiile financiare de către producătorii care nu sunt membri ai organizațiilor de producători; întrucât Comisiei trebuie să i se permită evaluarea respectării acestor condiții.
(6)
Trebuie menționate care sunt, în cazul vânzării de produse proaspete, normele susceptibile de a fi extinse asupra producătorului sau cumpărătorului.
(7)
Regulamentul (CEE) nr. 2137/84 al Comisiei (3) trebuie abrogat.
(8)
Măsurile prevăzute de prezentul regulament sunt conforme cu avizul Comitetului de gestionare a fructelor și legumelor,
ADOPTĂ PREZENTUL REGULAMENT:
Articolul 1
Comunicarea listei zonelor economice prevăzute la articolul 2 din Regulamentul (CE) nr. 2200/96, comunicare prevăzută la articolul 18 alineatul (7) din respectivul regulament, este însoțită de toate elementele și informațiile necesare pentru evaluarea respectării condițiilor prevăzute la alineatul (2) menționat.
Articolul 2
(1) Atunci când un stat membru comunică, în conformitate cu articolul 18 alineatul (5) din Regulamentul (CE) nr. 2200/96, normele devenite obligatorii pentru un produs și pentru o zonă economică determinată, acesta informează în același timp Comisia cu privire la:
(a)
organizația de producători sau asociația organizațiilor de producători care a solicitat extinderea normelor;
(b)
numărul de producători care aderă la această organizație sau asociație, precum și numărul total al producătorilor din zona economică în cauză, informațiile raportându-se la situația existentă în momentul prezentării cererii de extindere;
(c)
volumul total al producției în zona economică, precum și volumul producției comercializate de către organizația de producători sau asociația în cauză în momentul ultimei campanii pentru care sunt disponibile aceste informații;
(d)
data de la care sunt puse în aplicare normele extinse în cadrul organizației de producători sau în cadrul asociației în cauză;
(e)
data intrării în vigoare a extinderii și durata de aplicare a acesteia.
(2) Pentru determinarea reprezentanților în sensul articolului 18 alineatul (3) din Regulamentul (CE) nr. 2200/96, statele membre stabilesc condițiile în conformitate cu care sunt excluși:
-
producătorii a căror producție este în special destinată vânzărilor directe către consumatori din exploatația agricolă sau în zona de producție;
-
vânzărilor directe prevăzute la prima liniuță;
-
produsele destinate transformării, prevăzute la articolul 18 alineatul (4) litera (b) din Regulamentul (CE) nr. 2200/96, cu excepția cazului în care acelor produse li se aplică normele în cauză, în totalitate sau parțial.
Articolul 3
În cazul în care se adoptă o extindere în conformitate cu care articolul 18 din Regulamentul (CE) nr. 2200/96 a normelor privind retragerea, statul membru în cauză numește, în același timp, organizația sau organizațiile de producători responsabile cu acțiunile de retragere ale producătorilor nemembri ai organizației de producători sau ai asociației în cauză.
Articolul 4
În cazul în care un stat membru decide, în conformitate cu articolul 18 alineatul (6) din Regulamentul (CE) nr. 2200/96, că producătorii nemembri au de plătit contribuții financiare, Comisiei îi sunt comunicate elementele necesare pentru evaluarea îndeplinirii condițiilor prevăzute la alineatul (6) menționat anterior. Aceste elemente cuprind, mai ales, baza de calcul, suma unitară, beneficiarul sau beneficiarii, precum și natura diferitelor cheltuieli menționate la literele (a) și (b) din alineatul menționat anterior.
Articolul 5
În cazul în care se decide o extindere pentru o perioadă care depășește o campanie de comercializare, statele membre se asigură, pentru fiecare campanie, ca să se respecte în continuare condițiile de reprezentativitate prevăzute la articolul 18 alineatul (3) din Regulamentul (CE) nr. 2200/96 pe toată perioada de aplicare a extinderii menționate. Statele membre anulează extinderea de îndată ce se dovedește că acele condiții nu mai sunt îndeplinite, cu efect de la începutul următoarei campanii de comercializare. Statele membre informează de îndată Comisia cu privire la anularea extinderii, care se publică în Jurnalul Oficial al Comunităților Europene, seria C.
Articolul 6
(1) În cazul vânzării de produse per copac de către un producător nemembru al unei organizații de producători, cumpărătorul este considerat drept producător al produselor în conformitate cu normele prevăzute la punctul 1 literele (e) și (f), precum și la punctele 3 și 5 din anexa III la Regulamentul (CE) nr. 2200/96.
(2) Statul membru în cauză poate decide ca normele prevăzute în anexa III la Regulamentul (CE) nr. 2200/96, altele decât cele menționate la alineatul (1), să poată deveni obligatorii pentru cumpărător în cazul în care acesta este responsabil de gestionarea procesului de producție în cauză.
Articolul 7
Regulamentul (CEE) nr. 2137/84 se abrogă.
Articolul 8
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 mai 1999.